Verslag oor KZN-onkologie-eenheid dán bekend | 91.7 FM Radio
Aaron Motsoaledi, minister van gesondheid, het Woensdag laat hoor sy departement sal Vrydag die forensiese verslag ontvang van die oudit oor die redes waarom twee radioterapie-masjiene in die Addington-hospitaal in KwaZulu-Natal gebreek het. Die feit dat dit nooit herstel is nie, het gelei tot die dood van honderde kankerpasiënte.
Hy het die uitlating gemaak terwyl hy die parlement se portefeuljekomitee van gesondheid toegespreek het.
Die oudit is aangevra ná die Suid-Afrikaanse Menseregtekommissie (MRK) verskeie bevindings gemaak het. Dit sluit in dat Sibongiseni Dhlomo, LUR, die regte van pasiënte by die Addington- en Albert Luthuli-hospitale oortree het. Die MRK het onder meer geëis dat die masjiene onmiddellik herstel word.
Dhlomo het laat hoor Varian, die vervaardiger van die masjiene, het sedertdien ŉ assessering gedoen en bevind die departement het twee opsies. Die eerste een is om die sagteware te herstel en by te werk en dan ŉ onderhoudskontrak te teken. Die tweede opsie is dat die masjien met die minste skade herstel en ŉ ander masjien met beter tegnologie aangeskaf word.
Daar is besluit op die tweede opsie omdat dit volgens Dhlomo meer kostedoeltreffend sal wees.